Cuneiform Tablet CCT 5 4b (BM 120509)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na i-na-a-a en-na-sú-en₆ DUMU ì-lí-a-lim ù a-šùr-na-da qí-bi₄-ma um-ma a-mur-a-šùr-ma a-na en-na-sú-en₆ qí-bi₄-ma 1 ma-na 10 GÍN KÙ.BABBAR a-ḫi-ib-lá-kum ṭup-pá-am ša ku-nu-ki-a tù-kà-al KÙ.BABBAR i-na a-lim{ki} a-na a-bi₄-kà áš-qú-ul-ma ṭup-pá-am ša ku-nu-ki-šu i-na a-lim{ki} ša ki-ma KÙ.BABBAR ša-bu i-dí-nam ù na-áš-pè-er-tù-šu a-na ku-a-tí ù i-a-tí i-dí-na-ma i-na e-lu-ḫu-ut i-ba-ší ì-lí-áš-ra-ni ú-kà-li-im a-ba-ú-a a-tù-nu a-ma-kam ṭup-pá-am ša ku-nu-ki-a a-na i-na-a ù a-šùr-na-da dí-in-ma ṭup-pá-am ki-lá-šu-ma ku-un-kà-šu-ma a-na a-šùr-na-da dí-na-šu-ma lu-ub-lam ù a-na-ku ṭup-pá-am ša ku-nu-uk a-bi₄-kà lu-wa-šé-er